Joe Worthington s partiou dobrých priateľov chcú pred štúdiom na univerzite v Kapskom Meste zažiť výnimočné leto, plné vzrušujúcich dobrodružstiev, akých Južná Afrika ponúka neúrekom. Skutočnosť však ďaleko prevýši ich očakávania. Zvláštnou zhodou okolností sa totiž stretnú s niečím, čo obráti naruby všetko, čo sa dovtedy na hodinách fyziky naučili o našom svete. Je vôbec možné uveriť, že Joe zrazu dostal správu od strýka, ktorého pred rokom vyhlásili za mŕtveho? A čo za desivé sily sa skrývajú v záhadnej podzemnej sále a jej výklenkoch? To, čo tam nájdu, ich zavedie na iný kontinent, ba ešte kamsi oveľa ďalej... Otázky sa množia rýchlejšie ako prekvapivé odhalenia. Skutočne miznú ľudia v okolí stolovej hory? Je azda zrnko pravdy na čudesných legendách o démonovi menom Curupiri? Ich priateľstvá prežijú ťažkú skúšku a nie všetci sa z výpravy vrátia naspäť. Akú úlohu v tom zohráva tajomná Rhea, ktorá sa objaví a zmizne vtedy, keď to najmenej čakajú?
Vydavateľstvo Matice slovenskej, Bratislava